ΕΡΓΑΣΙΑ : Αγωγή υγείας  
 **Όνομα : Βασίλης Σταματούκος**

**Α.Ε.Μ : 0712055**

**Τίτλος προγράμματος: «Η βία στους αθλητικούς χώρους: Φαινομενολογία, αίτια και προτάσεις αντιμετώπισης»**

1. ***Σκοπός του προγράμματος***

Σκοπός του προγράμματος επιμόρφωσης είναι η ενημέρωση και ευαισθητοποίηση των συμμετεχόντων αναφορικά με το φαινόμενο της βίας στους αθλητικούς χώρους (γήπεδα). Επιπρόσθετα, μέσα από το εν λόγω πρόγραμμα θα επιχειρηθεί η καλλιέργεια των γνώσεων και των δεξιοτήτων καθώς και η ενίσχυση της στάσης των συμμετεχόντων για την πρόληψη της βίας στους αθλητικούς χώρους μέσα από την ενεργό εμπλοκή τους σε αθλητικές δραστηριότητες. Τέλος, αποβλέπει στην διαμόρφωση ενός αριθμού ατόμων – πυρήνων που θα προωθήσουν την ιδέα της μη βίας σε κάθε αθλητική δραστηριότητα.

Συνολικά, το εκπαιδευτικό πρόγραμμα θα διαρκέσει 6 διδακτικές ώρες, οι οποίες θα πραγματοποιηθούν σε έξι συναντήσεις (μία συνάντηση κάθε εβδομάδα).

1. ***Τεκμηρίωση του προγράμματος***

Είναι κοινός τόπος ότι το φαινόμενο του χουλιγκανισμού τα τελευταία χρόνια έχει προσλάβει ραγδαίες και ανησυχητικές διαστάσεις και έγινε καθημερινό κοινωνικό φαινόμενο. Αναντίρρητα, οι εκδηλώσεις βίας πριν, κατά τη διάρκεια και αμέσως μετά τη λήξη μιας αθλητικής συνάντησης από οπουδήποτε κι αν προέρχονται – φιλάθλους/οπαδούς, αθλητές – και ανεξάρτητα από το εάν θα μπορούσαν να θεωρηθούν δικαιολογημένες ή όχι, υποσκάπτουν σοβαρά το οικοδόμημα του αθλητισμού και συντελούν στη δυσφήμισή του. Οι θάνατοι φιλάθλων, η παρεκκλίνουσα συμπεριφορά των Hooligan και τα σοβαρά επεισόδια που προκαλούν, μέσα και γύρω από τους αθλητικούς χώρους, έχουν προσελκύσει την προσοχή των νομοθετικών, κατασταλτικών και δικαϊοδοτικών μηχανισμών, των περισσοτέρων κρατών, σε παγκόσμιο επίπεδο. Επιπλέον, έχει δημιουργηθεί ένας έντονος επιστημονικός προβληματισμός και διάλογος γύρω από την φαινομενολογία, την αιτιολογία και την αντιμετώπιση του συγκεκριμένου κοινωνικού φαινομένου (Χαϊνάς, 2007).

Είναι γενικά αποδεκτό το γεγονός ότι ο αθλητισμός αποτελεί ένα βασικό θεσμό του ελεύθερου χρόνου και αναπόσπαστο στοιχείο της κοινωνικής οργάνωσης των σύγχρονων κοινωνιών (Αυγερινός, 1989 & Σταμίρης, 1995). Η ραγδαία εξάπλωση και η εμπορευματοποίηση του επαγγελματικού αθλητισμού κατά την μεταπολεμική περίοδο συνδέθηκε άμεσα με την ανάδυση της βίας στους αθλητικούς χώρους (Χουλιγκανισμός – Hooliganism)[[1]](#footnote-1), κυρίως στο ποδόσφαιρο και σε μερικά άλλα δημοφιλή αθλήματα (μπάσκετ και βόλεϊ). Η άτακτη συμπεριφορά των οπαδών του ποδοσφαίρου που αποκλήθηκε «*χουλιγκανισμός*» είναι πολύπλευρη και πολύπλοκη. Στη λαϊκή του εκδοχή, ο όρος παραπέμπει σε μια ανάρμοστη συμπεριφορά και γλώσσα, η οποία, σε άλλη συνάφεια, θα αντιμετωπιζόταν ως «*εξυπνάδα*» ή «*χοντροκομμένο αστείο*». Σταδιακά, στη διάρκεια του 20ου αιώνα ο όρος χρησιμοποιήθηκε επίσημα από τους φορείς του επίσημου κοινωνικού ελέγχου του κράτους και ταυτίστηκε με τους ταραχοποιούς οπαδούς που χαρακτηρίζονται από βίαιες και παραβατικές συμπεριφορές. Στις πιο σοβαρές του μορφές ο όρος παραπέμπει σε υπολογισμένες εισβολές στο γήπεδο με σκοπό τη διακοπή του αγώνα και ίσως, κάτι σοβαρότερο, την υποδαύλιση συγκρούσεων μεγάλης κλίμακας ανάμεσα στις αντίπαλες ομάδες οπαδών, που είναι συχνά βίαιες και καταστροφικές (Ελίας & Ντάνινγκ, 1998: 313-314).

Η άσκηση κι η αθλητική δραστηριότητα δεν είναι ικανές να βοηθήσουν στην ηθική ανάπτυξη των εφήβων, αν δεν υποστηρίζονται από τις αρχές, το ιδεολογικό πλαίσιο και την δεοντολογία του αθλητισμού. Αντίθετα, πολλές φορές μπορεί να δημιουργηθεί επιθετική ή και εγωκεντρική νοοτροπία, δηλαδή, κάποιος έφηβος να εκδηλώσει ιδιαίτερη μορφή αντικοινωνικής συμπεριφοράς που αναφέρεται στην έντονη πρόθεσή του να βλάψει κάποιον άλλο και να προκαλέσει βλάβη με σωματική, λεκτική ή ψυχολογική επίθεση.

Η βία στα γήπεδα είναι ένα βαθιά κοινωνικό φαινόμενο με συγκεκριμένες αιτίες.Αναντίρρητα, είναι ένα θέμα επίκαιρο και αφετέρου τους αφορά άμεσα ως μαθητές.Αποτελεί ένα κοινωνικό πεδίο δραστηριότητας και ως εκ τούτου επηρεάζεται και επηρεάζει πολιτικά, πολιτισμικά, οικονομικά και κοινωνικά συμβάντα. Όσο αυξάνεται η επιθετικότητα στην κοινωνία με αντίστοιχο αναλογικό τρόπο θα αυξάνεται και στον αθλητισμό.

Η ρεαλιστική αντιμετώπιση του αρνητικού αυτού κοινωνικού φαινομένου όμως δεν μπορεί να προέλθει μέσα από μια κατασταλτική στρατηγική, αλλά μέσα από την κοινωνικό – προληπτική δράση και την αντιμετώπιση των γενεσιουργών παραγόντων του (Χαϊνάς, 2006).

Για την αντιμετώπιση του φαινομένου αυτού αναδύεται η ανάγκη για συστηματική εκπαιδευτική παρέμβαση για τα αρνητικά φαινόμενα στο χώρο του αθλητισμού λ.χ. βία, doping, διαφθορά, ναρκωτικά κ.λπ. Bάσει των ανωτέρω τοποθετήσεων και θέσεων είμαστε πεπεισμένοι ότι το εν λόγω επιμορφωτικό σεμινάριο θα συμβάλει στην ευρύτερη ευαισθητοποίηση και ενημέρωση των συμμετεχόντων σε σχέση με τους σκοπούς του.

1. ***Προσδοκώμενα αποτελέσματα***

Οι μαθητές κατά την εκτίμησή μας, μέσα από την υλοποίηση του επιμορφωτικού προγράμματος δύναται να αναπτύξουν τις εξής γνώσεις, ικανότητες και στάσεις:

***Στο επίπεδο των γνώσεων***

1. Να είναι σε θέση να αναζητούν και να αντιλαμβάνονται τα αίτια, τις συνέπειες και τους παράγοντες όξυνσης

της βίας στους αθλητικούς χώρους.

1. Να είναι ενήμεροι για τις σύγχρονες εξελίξεις και διαστάσεις του φαινομένου.

*Στο επίπεδο των ικανοτήτων*

1. Να μπορούν να ερμηνεύουν πληρέστερα τη βία στους αθλητικούς χώρους.
2. Να εντοπίζουν περιπτώσεις «κατασκευής» της βίας στους αθλητικούς χώρους από τα ΜΜΕ.

***Στο επίπεδο των στάσεων***

1. Να ευαισθητοποιηθούν οι συμμετέχοντες ως προς τις επιπτώσεις του φαινομένου σε κάθε επίπεδο.
2. Να ενισχυθεί η διάθεσή τους να επικοινωνούν ανοικτά, με ειλικρίνεια, με σεβασμό της προσωπικότητας του συνομιλητή.
3. Να αναπτυχθεί η ευνοϊκή στάση τους απέναντι στην επικοινωνία και στη συνεργασία με τους εκπαιδευτικούς

και τους συμμαθητές τους.

1. Να αναπτύξουν αυτογνωσία για το ρόλο τους στην εμφάνιση και την πρόληψη της βίας στους αθλητικούς χώρους.
2. Να μην καταφεύγουν σε απόλυτες και μονόπλευρες ερμηνείας της βίας στους αθλητικούς χώρους και κατ’ επέκταση της παραβατικής συμπεριφοράς.
3. Να επανεξετάζουν στερεότυπα και προκαταλήψεις.
4. ***Περιεχόμενο του προγράμματος***

Αμέσως παρακάτω παρουσιάζεται αναλυτικά το περιεχόμενο – δομή του επιμορφωτικού προγράμματος.

Οι βασικές ενότητες (μαθήματα[[2]](#footnote-2)) του επιμορφωτικού προγράμματος κατανέμονται ως ακολούθως:

***1ο Μάθημα: Το φαινόμενο της βίας στα γήπεδα***

Στο πρώτο μάθημα θα πραγματοποιηθεί μία γενική εισαγωγή για το σκοπό και το περιεχόμενο του επιμορφωτικού σεμιναρίου. Επιπλέον, θα παρουσιαστεί συνοπτικά το φαινόμενο της βίας στα γήπεδα στην Ελλάδα και διεθνώς αναφορικά με την εμφάνιση και εξέλιξή του. Παράλληλα θα αναφερθούν επιγραμματικά οι επιστημονικές θεωρίες εξήγησης του φαινομένου. Μία δραστηριότητα που θα λάβει χώρα στο πρώτο μάθημα είναι να καταθέσουν τις προσωπικές τους θέσεις για την εμφάνιση του φαινομένου και να αναζητήσουν βιβλιογραφία για το υπό συζήτηση θέμα και να την προσκομίσουν στο δεύτερο μάθημα.

***2ο Μάθημα: Επισκόπηση ερευνών σε σχέση με τη βία στους αθλητικούς χώρους στην Ελλάδα και διεθνώς***

Στο δεύτερο μάθημα θα διενεργηθεί μία συνοπτική επισκόπηση των ερευνών σε σχέση με τη βία στους αθλητικούς χώρους στην Ελλάδα και διεθνώς, εστιάζοντας το ενδιαφέρον μας στα κεντρικά ευρήματα και αποτελέσματα. Επιπλέον, θα παρουσιαστεί η βιβλιογραφία που εντοπίστηκε και καταγράφηκε από τους μαθητές. Τέλος, θα ζητηθεί από τους συμμετέχοντες να καταγράψουν τα σημαντικότερα ευρήματα των ερευνών που θα παρουσιαστούν και να τοποθετηθούν επ’ αυτών.

***3ο Μάθημα: Μορφές της βίας στους αθλητικούς χώρους, αίτια και επιπτώσεις***

Στο τρίτο μάθημα θα γίνει σύντομη αναφορά στις μορφές της βίας στους αθλητικούς χώρους, τα αίτια και τις επιπτώσεις τους σε κάθε επίπεδο. Επιπρόσθετα, θα προβληθούν αποσπάσματα από την ταινία: “The Football Factory” (βλ. πίνακα 1).

Πίνακας 1

|  |  |
| --- | --- |
| Πρωτότυπος τίτλος | “The Football Factory” |
| Σκηνοθέτης | Nick Love |
| Διάρκεια | 120΄ |
| Έτος παραγωγής | 2001 |
| Χώρα παραγωγής | Αγγλία |
| Πηγή (-ές) | Κινηματογραφική Ταινία |
| Περίληψη | Η κινηματογραφική ταινία πραγματεύεται το ζήτημα του χουλιγκανισμού και της βίας κυρίως των νέων σχολικής ηλικίας, και συγκεκριμένα παρουσιάζει την καθημερινότητα, αλλά και την εγκληματική δραστηριότητα μιας ομάδας οπαδών κάποιας αγγλικής ποδοσφαιρικής ομάδας.  Στην περίπτωση αυτή, το ενδιαφέρον εστιάζεται στο φαινόμενο του χουλιγκανισμού, στη δομή της υποπολιτισμικής ομάδας, στη σχέση πολιτισμικών παραγόντων και εγκληματικής συμπεριφοράς. |

***4ο Μάθημα:*** ***Μέτρα αντιμετώπισης: Καλές πρακτικές και προτάσεις διαχείρισης του φαινομένου***

Σ’ αυτό το μάθημα θα κατατεθούν τα μέτρα αντιμετώπισης με γνώμονα τις καλές πρακτικές και προτάσεις διαχείρισης του φαινομένου, όπως έχουν καταγραφεί από την ελληνική και διεθνή βιβλιογραφία. Η δραστηριότητα που θα εκπονηθεί είναι να παρουσιάσουν οι συμμετέχοντες σε ομάδες εργασίας τις δικές τους προτάσεις για την πρόληψη και καταστολή της βίας στους αθλητικούς χώρους.

***5ο Μάθημα: Προτεινόμενες δραστηριότητες για την πρόληψη της βίας στους αθλητικούς χώρους. Παραδείγματα για την πρακτική εφαρμογή μεθόδων και τεχνικών καταπολέμησής της***

Αρχικά πρέπει να τονιστεί ότι η διδασκαλία σ’ αυτό το μάθημα θα δώσει έμφαση στη χρήση έργων τέχνης με απώτερο σκοπό το πέρασμα μηνυμάτων στους μαθητές.

Κάποια από τα κριτικά ερωτήματα θα μπορούσαν να είναι τα εξής:

1. «Η βία είναι λύση;».
2. «Η βία είναι το καταφύγιο των ηττημένων;».
3. «Αν ο καθένας είναι καλύτερος από τον άλλο, τότε ποιος είναι ο καλύτερος από όλους;».
4. «Είσαι φίλος ή εχθρός;».
5. «Σε τι διαφέρουν οι άνθρωποι;».
6. «Η συμφιλίωση γιατρεύει όλες τις πληγές;».

Τα παραπάνω κριτικά ερωτήματα επιλέχθηκαν γιατί αποτυπώνουν το γεγονός ότι δεν πρέπει να υπάρχουν κοινωνικές ανισότητες, ούτε πρέπει να υπάρχει λόγος για την ύπαρξη βίας, ειδικά μεταξύ νέων ανθρώπων. Πάντα σε μία σύγκρουση, και οι δύο πλευρές είναι χαμένες.

Θα αξιοποιηθούν έργα τέχνης όπως πίνακες ζωγραφικής, ποιήματα, μικρά αποσπάσματα από ταινίες για να ευαισθητοποιήσουν τους συμμετέχοντες με σκοπό την προώθηση της πρόληψης της βίας στους αθλητικούς χώρους αλλά και σε κάθε έκφανση της καθημερινής δραστηριότητας.

***6ο Μάθημα: Παρουσίαση των εργασιών ανά ομάδες και αξιολόγηση***

Στο τελευταίο μάθημα θα διενεργηθεί παρουσίαση των ομαδικών εργασιών. Συγκεκριμένα, θα συγκροτηθούν 4 ομάδες από 5 άτομα σε κάθε ομάδα. Ο χρόνος παρουσίασης θα είναι 7΄ ανά ομάδα. Θα ακολουθήσει σχολιασμός για την παρουσίαση και στη συνέχεια θα πραγματοποιηθεί αξιολόγηση του προγράμματος. Εν κατακλείδι, θα λάβει χώρα το κλείσιμο του επιμορφωτικού προγράμματος με γενικότερο σχολιασμό από τον εκπαιδευτή και την παράθεση των απόψεων – εντυπώσεων των συμμετεχόντων – μαθητών.

1. ***Εκπαιδευτικές τεχνικές και εκπαιδευτικά μέσα***

Οι εκπαιδευτικές τεχνικές που θα αξιοποιηθούν καθόλη τη διάρκεια της εκπαιδευτικής διαδικασίας είναι οι ακόλουθες: εμπλουτισμένη εισήγηση, καταιγισμός ιδεών, ερωτήσεις – απαντήσεις, ομαδοσυνεργατική (ομάδες εργασίας), οργανωμένη συζήτηση, παιχνίδι ρόλων κ.λπ.

Η τεχνική της εμπλουτισμένης εισήγησης ενδείκνυται όταν πρόκειται να γίνει μία αναφορά στην προηγούμενη ενότητα που διδάχθηκε και η εισαγωγή ενός ζητήματος (νέα ενότητα και παρουσίαση των στόχων). Επίσης, θα χρησιμοποιηθεί στο θεωρητικό μέρος, όπου θα παρουσιαστούν οι θεωρητικές προσεγγίσεις για τη βία στους αθλητικούς χώρους αλλά και όταν γίνεται παρουσίαση των οδηγιών (π.χ. πρακτική άσκηση στο πλαίσιο της ομαδοσυνεργατικής).

Η τεχνική «καταιγισμός ιδεών», χρησιμοποιείται ως μέσο σύνδεσης των δύο θεματικών ενοτήτων και υπογραμμίζεται ότι συμβάλλει στην πολυεπίπεδη εξέταση ενός ζητήματος ή μιας κεντρικής έννοιας μέσω της υποκίνησης των εκπαιδευόμενων να προβούν σε ελεύθερη, αυθόρμητη έκφραση ιδεών (Noye και Piveteau, 2002).

Η πρακτική άσκηση σε ομάδες εργασίας και σε ατομικό επίπεδο που επιλέχθηκε απαιτεί να ανακαλύψουν μόνοι τους οι εκπαιδευόμενοι τα βαθύτερα νοήματα της άσκησης. Έτσι, οικοδομείται πνεύμα δημιουργικότητας, ομαδικότητας αλληλεγγύης κ.λπ., καθιστώντας την μια από τις πιο δημιουργικές μαθησιακές τεχνικές. Αναλυτικότερα, η ομαδοσυνεργατική μέθοδος εξασφαλίζει την ενεργητική συμμετοχή και αναπτύσσεται ουσιωδώς η επικοινωνία μεταξύ των εκπαιδευόμενων (Jacques, 2004). Μέσα στην ομάδα η έκφραση της γνώμης είναι πιο ελεύθερη, οι ανταλλαγές περισσότερο αυθόρμητες. Το γεγονός ότι η εργασία γίνεται συλλογικά ελευθερώνει τους συμμετέχοντες από το φόβο της αποτυχίας. Μέσα σε αυτό το πλαίσιο αναπτύσσεται ένα πνεύμα αμοιβαιότητας. Οι συμμετέχοντες μαθαίνουν να αλληλοβοηθούνται αντί να έχουν ανταγωνιστική στάση. Μετά την ολοκλήρωση της άσκησης θα πραγματοποιηθεί σχολιασμός με εκπροσώπηση των ομάδων, αλλά και την εμβόλιμη συμμετοχή μας με ερωτήσεις και διευκρινήσεις με στόχο να παροτρυνθούν οι εκπαιδευόμενοι να εκφραστούν πληρέστερα.

Η τεχνική των ερωτήσεων-απαντήσεων και της οργανωμένης συζήτησης θα αξιοποιηθεί κατά κόρον διότι έχει τα ακόλουθα πλεονεκτήματα: υψηλός βαθμός συμμετοχής, αξιοποίηση της δημιουργικότητας και των εμπειριών των συμμετεχόντων και ανάπτυξη της ελεύθερης έκφρασης, της κριτικής σκέψης και της συνεργασίας.

Αναφορικά με τα εκπαιδευτικά μέσα θα χρησιμοποιηθεί ο Η/Υ με τη χρήση του προγράμματος powerpoint για την προβολή διαφανειών είναι ένα μέσο που χρησιμοποιούμε συχνά για να ζωντανέψει και να καταστεί η εκπαιδευτική διαδικασία πιο ζωντανή (Βαλάκας, 2006). Ο πίνακας χρησιμοποιείται λόγω του βασικού του πλεονεκτήματος, που είναι η ευελιξία του. Επίσης, για τις ανάγκες της εργασίας με ομάδες και σε ατομικό επίπεδο θα χρησιμοποιήσουμε τα έντυπα πρακτικής άσκησης-έντυπο υλικό, γιατί εξυπηρετούν τις ανάγκες της εκπαιδευτικής διαδικασίας και των συγκεκριμένων δραστηριοτήτων.

1. ***Αναλυτική περιγραφή ενός σχεδίου μαθήματος***

***Πίνακας 2: Μάθημα 3: Μορφές της βίας στους αθλητικούς χώρους, αίτια και επιπτώσεις***

|  |  |  |  |  |
| --- | --- | --- | --- | --- |
| **ΑΑ** | **Περιεχόμενο**  **(Θεματικές Ενότητες)** | **Διάρκεια**  **(λεπτά)** | **Εκπαιδευτικές τεχνικές για κάθε θεματική ενότητα** | **Εκπαιδευτικά Μέσα για κάθε θεματική ενότητα** |
| **1.** | **Εισαγωγή. Σύνδεση με το προηγούμενο μάθημα και παρουσίαση του 3ου μαθήματος** | **5**΄ | - Εισήγηση  - Ερωτήσεις - απαντήσεις | - Power Point (Διαφάνειες)  - Πίνακας |
| **2.** | **Μορφές της βίας στον αθλητισμό και ευρύτερα** | **5΄** | - Εισήγηση  - Καταιγισμός ιδεών  - Ερωτήσεις - απαντήσεις | - Πίνακας  - Power Point (Διαφάνειες) |
| **3.** | **Αίτια της βίας στους αθλητικούς χώρους** | **5΄** | - Εισήγηση  - Καταιγισμός ιδεών  - Ερωτήσεις - απαντήσεις | - Πίνακας  - Power Point (Διαφάνειες) |
| **4.** | **Επιπτώσεις της βίας στους αθλητικούς χώρους** | **5΄** | - Εισήγηση  - Καταιγισμός ιδεών  - Ερωτήσεις - απαντήσεις | - Πίνακας  - Power Point (Διαφάνειες) |
| **5.** | **“The Football Factory”** | **10΄** | -Παρακολούθηση βίντεο  -Ερωτήσεις - απαντήσεις | Βίντεο |
| **6.** | **Σχολιασμός, σύνθεση-εξαγωγή συμπερασμάτων** | **5΄** | - Εισήγηση | - Πίνακας |
| **7.** | **Ερωτήματα-Απορίες-Παρατηρήσεις-Επισημάνσεις** | **5΄** | - Ερωτήσεις –Απαντήσεις | - Πίνακας |
| **8.** | **Σύνοψη/Ανακεφαλαίωση/**  **Αξιολόγηση** | **3΄** | - Εισήγηση  - Συμπλήρωση φύλλου αξιολόγησης | - Πίνακας  - Έντυπο αξιολόγησης |
| **9.** | **Ολοκλήρωση θεματικής ενότητας. Συνοπτική παρουσίαση των θεματικών ενοτήτων που θα απασχολήσουν την ομάδα στην επόμενη συνάντηση** | **2΄** | - Μικρή εισήγηση | - Power Point (Διαφάνειες)  - Πίνακας |

1. ***Αξιολόγηση του προγράμματος***

Η αξιολόγηση του επιμορφωτικού προγράμματος θα πραγματοποιηθεί κατά τη διάρκεια των συναντήσεων με φύλα αξιολόγησης των ασκήσεων και της διαδικασίας αλλά και στο τελευταίο μάθημα όπου θα δοθεί στους συμμετέχοντες φύλο αξιολόγησης του επιμορφωτικού προγράμματος που θα περιλαμβάνει ερωτήσεις με απαντήσεις με επίπεδο κλίμακας Likert και ανάπτυξης και θα αφορά την καταγραφή των απόψεών τους για τη δομή του προγράμματος, τις δραστηριότητες, τις εκπαιδευτικές τεχνικές, τα εκπαιδευτικά μέσα, τον χώρο, τη συνεργασία με τον εκπαιδευτή, τα οφέλη που αποκόμισαν και εάν επιβεβαιώθηκαν οι προσδοκίες τους. Προκειμένου να γίνει πιο ολοκληρωμένη η αξιολόγηση στο πρώτο μάθημα θα δοθεί στους συμμετέχοντες φύλο που θα καταγράφονται οι εκπαιδευτικές τους ανάγκες και οι προσδοκίες τους και στο τέλος θα διασταυρώσουμε τις απαντήσεις τους.

**Βιβλιογραφία**

Αυγερινός Θ., (1989), *Κοινωνιολογία του Αθλητισμού*, Θεσσαλονίκη, Salto.

Βαλάκας Ι., (2006), «Εκπαιδευτικά Μέσα και Εκπαιδευτικός Χώρος», *Πρόγραµµα Εκπαίδευσης Εκπαιδευτών*, Τόµος ΙΙI, Αθήνα, ΕΚΕΠΙΣ, σσ.9-52.

Courau S., (2000), Τα βασικά εργαλεία του εκπαιδευτή ενηλίκων, Αθήνα, Μεταίχμιο.

Ελίας Ν. & Ντάνινγκ Ε., (1998), *Αθλητισμός και ελεύθερος χρόνος στην εξέλιξη του πολιτισμού,* Αθήνα, Δρομέας.

Jacques D., (2004), *Μάθηση σε Ομάδες: Εγχειρίδιο για όσους συντονίζουν ομάδες ενήλικων εκπαιδευομένων*. Αθήνα, Μεταίχμιο.

King J., (2004), *Εργοστάσιο Ποδοσφαίρου (The football factory)*, (μτφρ. Αγγελίδης Δ.), Αθήνα, Οξύ.

Πανούσης Ι., (1990), *Αντιλήψεις για τη βία στον αθλητισμό*, Σύγχρονα Νομικά Μελετήματα 17, Αθήνα-Κομοτηνή, Α. Ν. Σάκκουλας.

Σταμίρης Γ., (1995), *Κοινωνιολογία του Αθλητισμού*, 2η ανανεωμένη έκδοση (Κείμενα και επιμέλεια ξένων κειμένων Γ. Σταμίρης), Αθήνα, ΖΗΤΑ Ιατρικές Εκδόσεις Κ & Γ. Ζερμπίνης.

Χαϊνάς Ε., (2006), «Η βία στους ελληνικούς αθλητικούς χώρους: θεωρητικές επισημάνσεις, ερευνητικές

### διαπιστώσεις και τρόποι αντιμετώπισης», Url: www.theartofcrime.gr

Χαϊνάς Ε., (2006), «Η βία στους ελληνικούς αθλητικούς χώρους: διαπιστώσεις, επισημάνσεις και τρόποι αντιμετώπισης», εισήγηση στο:*Αθλητικός Νόμος – Lex Sportiva, Διαφορές, Αδικήματα, Δίκη*,3ο Πανελλήνιο Συνέδριο Αθλητικού Δικαίου με διεθνή συμμετοχή, 30/11-1-2/12, Αθήνα.

Ζαϊμάκης Ι., (2005). «Το φαινόμενο της βίας στο ελληνικό ποδόσφαιρο», *Κοινωνική Εργασία,* τ. 80, σσ.223-247.

1. Η αγγλική λαϊκή παράδοση αναφέρει μια ιρλανδική οικογένεια ταραχοποιών που ζούσε προς το τέλος του 19ου αιώνα στο νοτιανατολικό Λονδίνο με το επώνυμο Hooligan. Η οικογένεια αυτή «*διακρίθηκε*» για την ικανότητα των μελών της, να απασχολούν με τις πράξεις τους, σε μόνιμη βάση, τη λονδρέζικη αστυνομία και τις φυλακές. Τα μέλη αυτής της οικογένειας ήταν επιθετικά και ταραξίες. [↑](#footnote-ref-1)
2. Το κάθε μάθημα θα διαρκεί 45΄. [↑](#footnote-ref-2)